МИНИСТЕРСТВО НА ВЪТРЕШНИТЕ РАБОТИ

Рег. № 8121р-16297
01.09.2026 г.

ОБЯВЛЕНИЕ

На основание чл. 10а, ал. 2 от Закона за държавния служител, чл. 14 от Наредбата за провеждане на конкурсите и подбора при мобилност на държавни служители и издадена заповед № 8121К-14486/26.08.2026 г. за обявяване на конкурсна процедура, във връзка с т. I от заповед № 8121з-1065/24.06.2026 г. на министъра на вътрешните работи за възлагане на правомощия на орган по назначаването по служебното правоотношение с държавните служители по чл. 142, ал. 1, т. 2 от Закона за Министерството на вътрешните работи, обявявам конкурс за заемане на 1 (една) вакантна длъжност

ФИНАНСОВ КОНТРОЛЬОР
в дирекция „Управление на собствеността и социални дейности“ – МВР,

длъжностно ниво: 6, съгласно Класификатора на длъжностите в администрацията,

наименование на длъжностното ниво: експертно ниво 2
І. Минимални и специфични изисквания за заемане на длъжността:

1. Образователно-квалификационна степен – „магистър“;

2. Област на висшето образование – съгласно ПМС № 125/24.06.2002 г.;

3. Професионално направление – съгласно ПМС № 125/24.06.2002 г.;

4. Професионален опит – 3 години и/или минимален ранг III младши;

5. Кандидатите да отговарят на изискванията на чл. 7 от Закона за държавния служител (ЗДСл);

6. Да притежават или да получат разрешение за достъп до класифицирана информация до ниво на сигурност „Секретно“;
7. Валиден резултат от успешно издържан тест за почтеност.
Съгласно чл. 10д, ал. 4 от ЗДСл, актът за назначаване се издава в 14-дневен срок от по-късната от двете дати: на удостоверяване или получаване на валиден резултат от успешно издържан тест за почтеност и на получаване на разрешението за достъп.
Съгласно § 20 от Преходните и заключителни разпоредби към закона за изменение и допълнение на ЗДСл, не се провежда тест за почтеност до осигуряване на техническо обезпечаване за това, но не по-късно от 1 декември 2026 г.
II. Кратко описание на длъжността, съгласно длъжностната характеристика:
· осъществява предварителен финансов контрол върху процесите и дейностите, свързани с приходите и разходите на дирекция „Управление на собствеността и социални дейности“ (ДУССД) както и всички решения и действия, които имат пряко финансово изражение в съответствие с Вътрешните правила за предварителен контрол в ДУССД;
· извършва превантивна контролна дейност преди поемане на задължение и извършване на разход за законосъобразност и съответствие с българското законодателство, вътрешноведомствените актове, договори;
· осъществява предварителен контрол при възлагането на обществени поръчки съгласно Закона за обществените поръчки, подзаконови нормативни актове и вътрешни правила. с възложител директора на ДУССД;
· осъществява предварителен контрол за законосъобразност на дейности, извън приложното поле на Закона за обществените поръчки съгласно реда и начина, определени във Вътрешните правила за предварителен контрол в ДУССД;
· осъществява предварителен финансов контрол за законосъобразност при извършване на разходи и поемане на задължения съгласно реда и начина, определени във Вътрешните правила за предварителен контрол в ДУССД;
· осъществява предварителен финансов контрол за законосъобразност преди сключване на трудови договори, допълнителни споразумения към тях и заповеди за преназначаване;
· осъществява предварителен финансов контрол за законосъобразност на индивидуалните вътрешни актове за изплащане на обезщетения;
· осъществява предварителен финансов контрол за законосъобразност и верността на отразените данни в документите, касаещи полагането на извънреден труд – заповеди за полагане на извънреден труд и протоколи за отчитане на положения извънреден труд;
· изразява писмено мнение за резултатите от извършения предварителен контрол, като попълва и подписва контролни листа;
· при необходимост изготвя писмено становище във връзка с осъществявания предварителен контрол;
· проверява верността на първичните счетоводни документи, правилното изчисляване на количествата и сумите в тях, достоверното и точно отразяване на информационното съдържание на стопанската операция, съответствие с поетото задължение и компетентността на лицето, разпоредило извършването на разхода;
· участва в изграждането, въвеждането, развиването и актуализирането на системата за финансово управление и контрол съобразно целите и специфичните особености на дейността на ДУССД;
· участва в управлението на риска в съответствие с утвърдената Стратегия за управление на риска в ДУССД;
· следи промените в нормативните документи в областта на счетоводството, данъчното законодателство и обществените поръчки;
· участва в работни групи за изготвяне на проекти на вътрешно нормативни документи в ДУССД;
· участва в разработването и актуализирането на Вътрешните правила за осъществяване на предварителен контрол в ДУССД.
III. Граници (от-до) на заплатата, определена за длъжността за степен 1 – от 620,20 евро до 1207 евро, съгласно Наредба за заплатите на служителите в държавната администрация.

При назначаване на кандидата спечелил конкурса, се определя основна месечна заплата по Приложение № 1 към Наредбата за заплатите на служителите в държавната администрация и съгласно Вътрешните правила за заплатите в МВР.

IV. Начин за провеждане на конкурса:

1. Решаване на тест за познания от професионалната област на длъжността и относно Министерството на вътрешните работи;
2. Интервю.
V. Необходими документи за участие в конкурса:

1. Писмено заявление за участие в конкурса по образец съгласно Приложение № 3 към чл. 17, ал. 2 от Наредба за провеждане на конкурсите и подбора при мобилност на държавни служители (НПКПМДСл);
2. Декларация по чл. 17, ал. 3, т. 1 от НПКПМДСл – по образец;
3. Копия от документи за придобитата образователно-квалификационна степен, допълнителна квалификация и правоспособност, които се изискват за длъжността. Ако дипломата на кандидата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага;
4. Копия на документи, удостоверяващи продължителността и областта на професионалния опит;
5. Копие на документ за придобит ранг – при наличие на такъв;
6. Други документи, свързани с изискванията за заемането на длъжността.
Кандидатите следва да имат предвид обстоятелствата посочени в чл. 7, ал. 2 и чл. 7б от ЗДСл, както и задължението им при класиране да представят необходимите документи за проучване и издаване на разрешение за достъп до класифицирана информация съгласно ЗЗКИ и Правилника за прилагане на ЗЗКИ.
Българските граждани, които са преминали срочна служба в доброволния резерв по чл. 59, ал. 1 от Закона за резерва на въоръжените сили на Република България, се ползват с предимство при кандидатстване за работа в държавната администрация при постигнати равни крайни резултати от проведената процедура.

VI. Място и срок за подаване на документите за участие:

Подаването на заявлението и приложенията към него се извършва лично от всеки кандидат или чрез пълномощник в 10-дневен срок от публикуване на обявлението за конкурса, на адрес: гр. София, ул. „Княз Борис I“ № 124, дирекция „Управление на собствеността и социални дейности“ – МВР, всеки работен ден от 09:30 ч. до 11:30 ч. и от 15:00 ч. до 17:00 ч.

Документите може да се подават и по електронен път на електронен адрес int.82@mvr.bg, като в този случай заявлението и декларацията следва да бъдат подписани от кандидата с електронен подпис.
Телефони за справки и допълнителна информация: 02/982 2158 и 02/982 2197.
VIІ. Списъците и други съобщения във връзка с конкурса ще бъдат обявявани на електронната страница на дирекция „Човешки ресурси“ – МВР, в интернет и интранет.

Копие от обявлението да се изпрати на дирекция „Човешки ресурси“ – МВР и на дирекция „Управление на собствеността и социални дейности“ – МВР, за сведение и изпълнение.

ВПД АДМИНИСТРАТИВЕН

СЕКРЕТАР НА МВР:

/   П   /
Габриела Килфанова

